Burning of the Midnight Lamp

„Burning of the Midnight Lamp“ je pieseň skupiny The Jimi Hendrix Experience vydaná 19. augusta 1967 v Spojenom kráľovstve ako mono singel (na strane B bola pieseň „The Stars That Play with Laughing Sam's Dice“). V rebríčku obsadila osemnáste miesto. Neskôr sa objavila na tretom a poslednom štúdiovom albume skupiny, Electric Ladyland (1968). Singel je výrazný jeho prepracovanejšou inštrumentálnou časťou a produkciou ako pri predchádzajúcich vydaniach a dáva tušiť bohatosť a detail albumov Axis: Bold as Love (1967) a Electric Ladyland. Pri obidvoch piesňach Hendrix po prvýkrát použil gitarový efekt wah-wah, ktorý sa neskôr stál pravidelným prvkom jeho hrania. Pieseň je tiež jedna z mála kde hrá Hendrix na klávesovom nástroji.

Pieseň bola nahraná 7. a 20. júla 1967 v Mayfair Studios. Úvod začína jemnou melódiou hranou na čembale a gitare s efektom wah-wah ku ktorej sa neskôr pripojí basgitara v podaní Noela Reddinga a bicie Mitcha Mitchella. Počas veršov je rytmus stály, vytrvalý, v kontraste s anjelským spevom na pozadí a čembala, ktoré vnáša do každého verša crescendo. Podľa zvukového technika Eddieho Kramera boli vokály naspievané Cissy Houstonovou a jej skupinou The Sweet Inspirations (čo bola sprievodná skupina Arethy Franklinovej). Zvuk mandolíny sa dosiahol hraním dvoch alebo viacerých gitár rovnakú časť v pomalom tempe a jeho následného zrýchlenia. Pieseň odráža osamelosť a depresiu.

 Zdroj 

Kategória:Piesne z 1967
Kategória:Piesne Jimiho Hendrixa